Imtella' Diċembru 14, 2021 - Aġġornata 14 Ta' Diċembru, 2021 8:51pm Il-Kummissarju tal-Istandards għall-Ħajja Pubblika ppubblika r-rapport dwar il-Ministru Justyne Caruana li sab li kisret il-kodiċi ta' etika meta tat trattament preferenzjali lil Daniel Bogdanovic meta ngħata kuntratt b'direct order biex iwettaq xogħol li ma kienx ikkwalifikat għalih. Ir-rapport kien ippubblikat wara laqgħa dalgħodu tal-Kumitat Parlamentari għall-Istandards, li issa għandu quddiemu numru ta' rakkomandazzjonijiet li saru minn Dr George Hyzler fosthom li jibgħat ir-rapport lill-Kummissarju tal-Pulizija, lis-Segretarju Permanenti Ewlieni, u lill-Ministeru tal-Finanzi biex jittieħdu miżuri meħtieġa. Il-Kumitat Parlamentari ghall-Istandards fil-ħajja Pubblika mmexxi mill-Ispeaker Anglu Farrugia qabel lir-Rapport tal-Kummissarju ghall-Istandards George Hyzler dwar il-kaz ta' Dr Justyne Caruana ghandu jkun ippubblikat. Kemm id-deputati membri tal-Gvern kif ukoll tal-Oppozizzjoni qablu li r-rapport ghandu jkun ippubblikat immedjatament. Id-deputati tal-Oppozizzjoni talbu li għandhom jiġu ppubblikati wkoll id-dokumenti relatati mar-rapport, izda d-deputati tal-Gvern oggezzjonaw. L-Ispeaker Farrugia qal li hemm partijiet li jirrigwardjaw membri tal-familja li ma ghandhomx ikunu ppubblikati biz-zewg nahat qablu dwar dan. Wara l-eżitu tal-laqgħa ta' dan il-Kumitat ParlamentariInfatti, il-Kummissarju Hyzler ippubblika r-rapport li fih ikkonkluda kif il-Ministru Caruana kisret il-kodiċi ta' etika meta tat trattament preferenzjali lill-ħabib tagħha Daniel Bogdanovic. Mill-investigazzjonijiet li wettaq, Dr Hyzler sab li s-Sur Bogdanovic ingħata kuntratt b'direct order, biex iwettaq xogħol li la kien ikkwalifikat u lanqas kompetenti biex iwettqu. Fir-rapport tal-Kummissarju tal-Istandards jgħid li x-xogħol sar minn Dr Paul Debattista li huwa l-konsulent tal-Minsitru biex tinħeba l-inkompetenza tas-Sur Bogdanovic. Dr Hyzler qed jirrakkomanda fil-konklużjonijiet tiegħu li r-rapport għandu jintbagħat lill-Kummissarju tal-Pulizija biex jiġi investigat l-aġir tal-persuni li jissemmew fih; jirreferih għand is-Segretarju Permanenti Ewlieni biex jara għandux jirrevedi l-manwal ta' proċeduri tal-Kabinett; u jintbagħat ukoll lis-Segretarju Permanenti tal-Ministeru tal-Finanzi biex jara għandhux jittejjeb il-proċess ta' approvazzjoni ta' direct orders. Ir-rapport ser jghaddi ghad-diskussjoni fil-kumitat parlamentari fejn ser jidher anke il-Kummissarju tal-Istandards George Hyzler, li investiga l-każ wara ilment li sar mill-Professur Arnold Cassola u Alison Bogdanovic, l-ex mara ta' Daniel Bogdanovic. Il-PN, Repubblika u l-Professur Cassola jgħidu li l-PM għandu jkeċċiha B'reazzjoni, il-Partit Nazzjonalista qal li l-pożizzjoni tal-Ministru Justyne Caruana m'għadhiex tenibbli u talab għat-tneħħija tagħha mill-Prim Ministru b'mod immedjat. Fi stqarrija maħruġa mill-kelliema Nazzjonalisti Karol Aquilina u Therese Comodini Cachia ntqal li l-Partit Nazzjonalista qed jitlob għal azzjoni mill-Prim Ministru wara li iktar kmieni llum ġie ppubblikat ir-rapport tal-Kummissarju tal-Istandards fil-konfront ta' Dr Caruana. Il-kelliema qalu li r-rapport tal-Kummissarju George Hyzler jagħmilha ċara li hemm potenzjalment ksur ta' liġi u għaldaqstant intqal li l-Pulizija għandha tieħu azzjoni. L-għaqda Repubblika sejħet għar-riżenja ta' Dr Justyne Caruana minn Ministru tal-Edukazzjoni u membru parlamentari kif ukoll għar-riżenja tas-Segretarju Permanenti fil-Ministeru tal-Edukazzjoni Frank Fabri. F'konferenza tal-aħbarjiet, il-President tal-għaqda Robert Aquilina qal li dawn ir-riżenji qed jintalbu fid-dawl tar-rapport tal-Kummissarju għall-Istandards George Hyzler. Dr Aquilina qal li Dr Fabri għandu jerfa' r-responsabilità wkoll għax kien hu li ffirma l-kuntratt u sostna li ma weġibx għall-mistoqsijiet li sarulu mill-Kummissarju għall-Istandards. Il-President tal-għaqda qal li f'dan il-każ l-Pulizija mistennija tibda tinvestiga lill-Ministru Caruana għax intalbet mill-Kummissarju tal-Istandards waqt li saħaq li l-Prim Ministru għandu jkeċċi lil Dr Caruana minn ministru. Anke l-kandidat indipendenti Arnold Cassola, li għamel l-ilment lill-Kummissarju tal-Istandards, fi stqarrija qal li Dr Caruana għandha titneħħa mill-kariga minħabba li mhix denja tkun ministru. Il-Professur Cassola talab ukoll għar-riżenja tas-Segretarju Permanenti Fabri, li qal iffirma l-kuntratt li ngaħta lil Bogdanovic. Il-PM jgħid li jrid jintemm proċess sħiħ qabel jieħu passi Il-Prim Ministru Robert Abela qal li jrid jintemm proċess sħiħ qabel ma jieħu passi fil-konfront tal-Ministru Caruana. Meta kien qed iwieġeb għad-domandi tal-ġurnalisti, Dr Abela sostna li se jistenna sakemm tintemm id-diskussjoni fil-Kumitat Parlamentari għall-Istandards dwar ir-rapport tal-Kummissarju Hyzler. Huwa eskluda li se jieħu xi azzjoni temporanja kontra Dr Caruana sakemm jintemm il-proċess kollu tal-Kumitat Parlamentari. Il-Prim Ministru rrimarka li malli sar jaf bil-kuntratt ta' Bodganovic huwa waqqfu immedjatament.